Stanset henrettelse av psykisk utviklingshemmet amerikaner
Etter 21 år på dødscelle skulle 52 år gamle Warren Hill henrettes tirsdag kveld amerikansk tid. Men bare én time før han skulle få den dødelige giftsprøyten, ble henrettelsen stoppet av en føderal rett i Atlanta. Da hadde han allerede fått en sprøyte med bedøvelsesmiddel som skulle forberede ham på giftsprøyten, skriver The Atlanta Journal-Constitution.Henrettelsen av den 52 år gamle amerikaneren har vært svært kontroversiell. Ifølge The Guardian har ni eksperter diagnostisert ham som «mentalt tilbakestående», som er en offisiell terminologi i USA. Både menneskerettigheters organisasjoner og FN har protestert, og eksperter på mental helse har kalt dommen et justismord. Andre har igjen hevdet at Hill spiller utviklingshemmet. Retten i Atlanta besluttet å utsette henrettelsen i 30 dager med to mot én stemme. - Alle eksperter - både statens og Hills - er tilsynelatende enige i at Hill er mentalt utviklingshemmet, sa dommerne Rosemary Barkett og Stanley Marcus i en uttalelse. En annen dommer tok dissens i saken fordi han mener at bevismengden tvert i mot viser at Hill ikke er utviklingshemmet.53-åringen ble idømt dødsstraff etter å ha drept en medfange mens han sonet en livstidsdom for drapet på kjæresten sin. Dette er andre gang henrettelsen har blitt utsatt. - Jeg er lettet over at tok Warrens utsagn på alvor, sier Hills advokat Brian Kammer. Han har anket dommen flere ganger, og har argumentert med at en henrettelse vil være et fundamentalt justismord. USAs høyesterett stemte mot å henrette mentalt utviklingshemmede i 2002, men ga samtidig statene autoritet til å bestemme hva som er mental utviklingshemming. Georgia har landets strengeste praksis på området, da de mener utviklingshemming må kunne bevises «uten tvil».
Den omtridte henrettelsen av Warren Hill ble utsatt bare én time før han skulle få den dødelige giftsprøyten.